Udrea și Ariton au dat din bani publici pe Gala Bute cât a dat ProTV pe Campionatul European de Fotbal! 2,1 milioane de euro a costat expunerea frunzei pentru 12 minute la Gala Bute, cât s-a plătit pentru cele mai bune 23 de meciuri din Franța, inclusiv partidele ”naționalei” României, sferturile, semifinalele și finala

miercuri, 8 iunie 2016, 6:53

Obișnuiți cu sumele mari furate din buget, aproape că nu mai conștientizăm neverosimilul unei situații simple: o bancă precum ING și un brand mondial ca McDonald’s nu-și permit să cheltuiască pe publicitatea TV din România într-un an întreg atît cît a cheltuit Guvernul într-o singură seară din anul 2011 pe promovarea frunzei!

atît cît a cheltuit Guvernul într-o singură seară din anul 2011 pe promovarea frunzei! Cazul este un bun exemplu de proces în care se dezbate efectul și mecanismul abuzului în serviciu, acesta fiind capul de acuzare pentru Ion Ariton și unul dintre capetele de acuzare pentru Elena Udrea.

de Andrei Crăițoiu, Mirela Neag și Cătălin Tolontan

„Sute de milioane de telespectatori!”.

Asta a exclamat Elena Udrea vineri, 27 mai 2016, când își pleda nevinovăția în fața Înaltei Curți de Casație și Justiție.

Se referea la audiența Galei Bute.

Unul dintre judecătorii completului feminin de trei a zâmbit. De 8 luni, de când durează procesul, completul a fost în general rezervat, deși a văzut multe.

„Sutele de milioane de telespectatori” care ar fi văzut frunza au primit însă un zâmbet.

Cum s-au strâns banii

Gala Bute a fost plătită cu 1,7 milioane de euro de la Ministerul Dezvoltării Regionale și Turismului și cu 400.000 de euro din partea a 10 societăți de stat subordonate Ministerului Economiei.

Pentru această finanțare și pentru tot ceea ce a urmat, miniștrii Elena Udrea și Ion Ariton sunt judecați într-un proces de corupție.

Încă 6 inculpați le stau alături.

Procurorii susțin că mare parte dintre acești bani au ajuns în altă parte, fără nicio justificare, totul pornind de la abuz în serviciu. Și că, de fapt, s-a urmărit organizarea ilegală a meciului și bani întorși către oameni din minister, către partid și către favoriții din afaceri.

Elena Udrea se apără și spune ferm că nu au fost bani de organizare a Galei, ci de promovare a brandului turistic al țării. Ea adaugă: ”Guvernul Emil Boc și-a asumat promovarea”.

Dar ce înseamnă 2,1 milioane de euro cât au plătit, din buget, cei doi miniștri ca să se vadă frunza?

COMPARAȚIA 1

GALA BUTE SCUMPĂ CÂT CAMPIONATUL EUROPEAN DE FOTBAL!

Meciul dintre Lucian Bute și francezul Paul Mendy a durat 12 minute fără 12 secunde.

În repriza a patra, Bute l-a făcut K.O. pe Mendy.

Cu tot cu meciurile din deschidere, Gala în sine a ținut cam două ore și a fost transmisă de ProTV.

2,6 milioanede telespectatori pe „all național” a fost audiența ProTV în seara de 9 iulie 2011, la partida Bute – Mendy

În ciuda promisiunilor inițiale, niciun post de televiziune din străinătate nu a transmis gala de box profesionist în direct.

Prin cei doi miniștri ai săi, „Guvernul a promovat brandul național al României” la cel mai mare preț înregistrat vreodată pe piața de publicitate din România!

Comparațiile cu celelalte programe premium spun totul.

ProTV, același post care a transmis atunci Gala Bute, a achiziționat pachetul de 23 de meciuri free to air pentru Campinatul European care începe vinerea aceasta cu „aproximativ două milioane de euro”, conform unor surse din interiorul postului.

2,3 milioane de telespectatori pe „all național” a fost audiența TVR 1 la Insulele Feroe – România 0-3, pe 11 octombrie 2015

Aceste 23 de meciuri sunt cele mai bune ale zilei. Se transmit fie de la ora 19, fie de la 22.

Ele conțin partidele României, derby-urile grupelor și toate meciurile din fazele eliminatorii.

Inclusiv sferturile, semifinalele și finala.

Numai Spania – Italia 4-0, finala Campionatului European din 2012, a adunat singură 2,6 milioane de telespectatori pe TVR, cât Gala Bute.

ProTV a cumpărat o lună de transmisii de fotbal în direct cu cât au dat Elena Udrea și Ion Ariton pentru expunerea frunzei la o seară de box!

COMPARAȚIA 2

GALA BUTE SCUMPĂ CÂT TOATE SHOW-URILE PE UN SEZON!

2 milioane de euro înseamnă și altceva.

Reprezintă suma aproximativă pe care o oferă sponsorii principali ai tuturor celor cinci show-uri mari din România: Românii au talent, Vocea României, Master Chef pe ProTV, respectiv X Factor și Chefi la cuțite pe Antena 1.

2 orede expunere în direct a cumpărat Guvernul Boc cu 2,1 milioane de euro la Gala Bute

O televiziune primește cam 500.000 de euro ca să promoveze un brand drept sponsor principal la Românii au talent, liderul de audiență al marilor show-uri. Pentru celelalte emisiuni sumele sunt mai mici, mergând între 250.000 și 300.000 de euro pe sezon.

De acești bani, se primesc spoturi, expunere indirectă și product placement, adică integrarea produsului în povestea emisiunii respective.

50 de orede transmisie de fotbal în direct a achiziționat ProTV la Campionatul European pentru aceeași sumă

Românii au talent difuzează 16 ediții într-un sezon. Vocea are 15 ediții. Master Chef are 26 de ediții, Chefi la Cuțite, 19 ediții, iar X Factor are 12 ediții.

Practic, dacă cineva ar oferi 2 milioane de euro ar putea să obțină expunerea brandului său în 88 de zile cu o audiență foarte mare, de la 900.000 de mii până la 4 milioane de telespectatori pe ediții!

Dar nimeni nu are acești bani de investit într-un singur obiectiv, fie el și cinci show-uri.

Și ajungem la următoarea referință.

COMPARAȚIA 3

GALA BUTE MAI SCUMPĂ DECÂT BUGETUL ANUAL PE TV AL ORICĂREI BĂNCI DIN ROMÂNIA!

Pe piața de publicitate din România, un buget de 2 milioane de euro, cât a cheltuit Guvernul într-o zi pentru expunerea brandului de turism, înseamnă suma cheltuită anual de firme foarte mari.

2,7 milioane de telespectatori este media audienței naționale pentru Românii au talent

Sunt industrii întregi care nu-și permit o asemenea cheltuială de publicitate pe televizor în 12 luni.

De pildă, nicio bancă din România nu a atins în 2015 un buget de TV de 2 milioane de euro. Pe an!

Onorată instanță, recunoaștem!

În jur de 2 milioane de euro, buget anual de publicitate pe TV, a cheltuit în 2015 Terapia Cluj, liderul producătorilor pharma din România.

3,6 milioane de telespectatori este recordul emisiunii din 11 martie 2016 de la Românii au talent

Tot în plaja de 2 milioane de euro se încadrează berea Ursus sau giganți mondiali precum Henkel și Mondelez, răsărit din fostul Kraft și care vine cu tot portofoliul său: Oreo, Milka, Poiana și belVita.

Fiecare dintre acești clienți strânge de pe piață aproximativ 25.000 – 27.000 de GRP-uri, procente de audiență din targetul 18-49 urban, cu duplicări.

Iar firme precum Johnson&Johnson, Altex, Biofarm, McDonald’s sau Dacia-Renault-Nissan nu au cheltuit într-un an întreg pe TV, cumulând toate brandurile fiecăruia, cât a dat Guvernul într-o singură zi pentru expunerea brandului de turism la Gala Bute: 2,1 milioane de euro.

Inculpații Udrea și Ariton pledează nevinovat, mult succes!

Din păcate, la noi verdictul e deja clar. Nu putem pleda decât într-un singur fel: suntem proști.